На основу члана 14, 15,16,17,18, и 19, као и члана 21 Одлуке о јавним признањима града Врања („Службени гласник града Врања“ број 23/11 – пречишћени текст и 25/14 ), Скупштина града Врања, на предлог Комисије за мандатно-имунитетска и административна питања и избор и именовања Скупштине града Врања, на седници одржаној дана 25.01.2018. године, донела је

**ОДЛУКУ**

**О ДОДЕЛИ ЈАВНИХ ПРИЗНАЊА ЗА ДАН ГРАДА – 31. ЈАНУАР,**

**ДАН ОСЛОБОЂЕЊА ВРАЊА 1878.ГОДИНЕ**

**I**

**„Плакета 31.јануар“ , додељује се Драгану Стевановићу, државном секретару Министарства привреде, за врхунска достигнућа у области привреде, од изузетног значаја за развој и афирмацију града Врања.**

Драган Стевановић, државни секретар у Министарству Привреде, рођен је 1973.године у Сурдулици.Основну и средњу школу је завршио у Новом Травнику у Босни и Херцеговини, а вишу школу за пословне секретаре и менаџмент у Сремским Карловцима где је стекао звање економиста-оперативни менаџер. Основне академске студије завршио је на Факултету за пословно индустријски менаџмент, Унион универзитета у Београду.Почев од 2000 до 2008.године бавио се приватним послом у производњи и трговини. 2004.године обављао је функцију председника СО Сурдулица, а 2008.године изабран је за народног посланика у Скупштини Републике Србије, када постаје и члан Одбора за међунационалне односе. 2012.године постаје државни секретар у Влади Републике Србије, где ради и данас.

Посебан допринос развоју, афирмацији и модернизацији града Врања Драган Стевановић, пружио је својим залагањем и подршком у реализацији многих капиталних пројеката града Врања као што су: изградња атмосферске и фекалне канализације у Слободној зони у Бунушевцу, рехабилитација деонице државног пута Љубата – Бесна Кобила, изградња обилазнице до Слободне зоне, изградња новог вртића у Врању, предвиђена је реконструкција улице Бора Станковић, као и изградња улице Радничка, израда техничке документације за изградњу Пословно-управљачког центра са Тренинг центром за обуку радника и развој радне снаге на подручју Слободне зоне Врање, реконструкција 3. спрата са уградњом лифта у ЈУ Центар за развој локалних услуга социјалне заштите. Реализацијом наведених капиталних пројеката омогућено је и остваривање стратешких циљева града Врања, и то: отварање нових радних места, долазак већег броја инвеститора, раст и развој постојећих бизниса, стварање бољих услова за образовање деце свих узраста, већа брига о осетљивим категоријама становништва, посебно кроз унапређење сервиса социјалне заштите, повећање развоја туризма. Остваривањем ових циљева допринело би се и бољим условима за живот и рад грађана Врања, па самим тим и јачању и развоју читавог југа Србије.

Имајући у виду, посебан допринос у остваривању важних капиталних пројеката за град, битних за развој и афирмацију града, Скупштина града Врања, додељује Драгану Стевановићу, државном секретару у Министарству привреде, „Плакету 31.јануар“.

**II**

**„Специјално јавно признање 31. Јануар“, у виду дипломе са новчаним износом од 100.000,00 динара, додељује се Зори Живадиновић- Давидовић, за остварене изузетне резултате у области уметничког стваралаштва, од значаја за афирмацију града Врања.**

Зора Живадиновић-Давидовић, рођена је у Београду 1932.године. Након завршетка Друге женске гимназије „Краљица Марија“, уписује Академију примењених уметности, Одсек костима, на којој је дипломирала 1956.године, код проф.др.Павла Васића. 1969.године завршава трећи степен студија за сценски костим. По завршетку студија, ради као асистент и започиње сарадњу са Војном Енциклопедијом. Радила је као редовни професор Универзитета уметности у Београду. Као члан две секције УЛУПУДС-А, учествовала у раду Удружења на свим нивоима, више пута је била председник Секције, члан одбора, Председник Председништва. Бавила се савременим одевањем, модом и сценским костимом, пројектовала костиме за позоришта, учествовала на семинарима, предавањима, илустровала своје текстове и текстове других аутора, сарађивала са многим часописима и листовима (Експрес политика, Политика, Практична жена, Текстилна индустрија, МОДА,) објављивала осврте и студије ( Мода Ампира у Војводини, ЕСТЕТИКА СТРУЈЕ, објавила уџбеник- Фризура кроз векове). Била је и организатор низа изложби најстаријих чланова Секције сценографа и костимографа, и то самосталних као што су: Костим и пејзаж, Костим у делу Б.Станковића, Стари Дани, Ликови из дела Б.Станковића, Изложба слика, Чемер Старог Врања, Костимографија, Слике костима и пејзажа, С поштовањем и љубављу...ДЕДИ,Бори Станковићу и др. Од заједничких изложби учествовала у изложбама: Млади београдски костимографи, Мајски модни сусрет, Трећи модни сусрет, Модни детаљи, Годишња изложба УЛУПУДС-а, Бијанале југословенске минијатурне уметности, Прашки квадријенале и др.Добитник је многих награда и признања- на Фестивалу југословенске моде освојила је пет плакета и то: Плакету за костимографско решење представе „Богојављенска ноћ“, Награду за костим у представи „Танго“, Награду за костим у представи „Ми нисмо анђели“, Награду за костиме у представи „Каријера“, Велика награда УЛУПУДС-а за Животно дело. Добитник је и Повеље ФПУ за изузетан допринос развоју ове установе.

Радила је сценске костиме за многе представе као што су – Чемер Старог Врања, Увела ружа, Газда Младен, Божји људи, Нечиста крв, Коштана, Бели мост,Сумњиво лице и друге. Годинама сарађивала са Позориштем „Бора Станковић“ у Врању, коме је 1998.године враћен професионални статус. 1999.године била је члан жирија фестивала „Борини позоришни дани“. Иако у пензији, Зора је и данас активна и ради на припреми многих дела и радова који чекају да угледају светлост дана.

Имајући у виду, све наведене остварене резултате на пољу уметничког ствралаштва који су од огромног значаја за афирмацију града Врања, Скупштина града Врања додељује Зори Живадиновић-Давидовић, „Специјално јавно признање 31. Јануар“.

**III**

**„Јавно признање 31. Јануар“, у виду дипломе са новчаним износом од 50.000,00 динара, додељује се физичким лицима и то:**

1. **Драгољубу Митићу за остварене изузетне резултате из области привреде, на плану развоја и унапређења привреде на територији града Врања и околине.**

Драгољуб Митић, рођен је у Прибоју Врањском 1936.године, где завршава и основну школу. Нижу Гимназију завршио је у Владичином Хану а вишу у Врању где матурира 1956.године. Исте године уписује и Економски факултет који завршава у року, 1960.године. Радни век започиње у ДИК "Слога" у Владичином Хану, да би већ 1962.године дошао на месту финансијског директора "Алфа-е" у оснивању. Исте године постаје члан општинског а потом и члан среског комитета СКС. 1963.године заснива радни однос у компанији "Симпо" Врање као финансијски директор.Као истакнути учесник друштвено-политичког живота, 1967.године изабран је за секретара општинског комитета СКС-а и на тој функцији остаје наредних пет година, да би након тога уписао трећи степен Економског факултета у Нишу. 1974. године изабран је за председника СО Врање. На дужности првог грађанина највеће општине на југу Србије поново је изабран након истека првог мандата. Поново се бира за члана РИВ-а 1986.године, а 1989.године одлази на место саветника у Институт за економска истраживања, да би априла 1992.године, постао министар у Влади Србије. У време обављања функција председника СО Врање, у четири мандата, давао је изузетан допринос у почетној фази рада привредних капацитета многих јавних и приватних предузећа и то: „Предионице“, „Шумског газдинства“, „Алфе“, „Предузећа за путеве“, Транспортног предузећа "Јединство " , „ТИВ-у“ у Врањској Бањи, „Симпу“, предузећу "Неметали" у Врањској Бањи, „Навипу“, „Заваривачу“, „Фабрици хлеба и млека“, Руднику "Благодат", „Пољопродукту“, и „Живинопродукту“. Истовремено са активностима у Врању, био је члан разних владиних комисија, члан комисија Сталне конференције градова и општина Југославије, члан разних банкарских и финансијских форума. Све то му је омогућило упознавање укупних прилика у Србији, које је искористио за добробит Врања и Врањанаца, и довођење потребних стручњака . Залагао се за упошљавање омладине, предлажући младе за рад у омладинским организацијама, био је покретач омладинских радних акција, и радио на уређењу и урбанизацији града. Његове иницијативе су биле: прва бушотина топле воде у Врањкој Бањи, изградња новог стационара, додатни стакленици у цвећарама Врањске Бање, и изградња новог, модерног хотела у Врању, пресељење и уређење градске депоније. Његова канцеларија увек је била стечиште врањских привредника, трудио се да пружи помоћ грађанима Врања у решавању њихових проблема, посебно у области здравства. Трудио се да од екстремно неразвијеног града створи "Врањско привредно чудо" како је наш град прозиван у време његовог руководства градом.

Имајући у виду немерљив допринос Драгољуба Митића на плану развоја и унапређења привредне делатности на територији града Врања, Скупштина града Врања додељује Драгољубу Митићу „ Јавно признање 31. Јануар“.

1. **Влајку Јовићу за изузетне резултате и допринос на плану унапређења производних делатности на територији града Врања.**

Влајко Јовић, рођен је 1929.године у Големом селу где је завршио и основну школу. Гимназију је завршио у Врању, а дипломирао на Техничком факултету у Београду и постао први технолог у овом крају. 1960.године започиње свој радни век у ХК ПК „Јумка“. 35.година био је на руководећим местима-техничког и генералног директора. 1986.године изабран је за менаџера године велике Југославије, а Јумко је његовим заслугама добио награду АВНОЈ-а, највеће државно признање тога доба. 1990.године изабран је за народног посланика у Скупштини Србије. У време његовог руководства изгрђене су фабрике, отворене робне куће и бројне продавнице у Врању. У Врањској Бањи, у погону кудељара, успео је да од кучине и кудеље направи лан, због чега је позван на рад и у Врањској фабрици Јумка. У том периоду, захваљујући његовим заслугама, саграђен је и фудбалски стадион и олимпијски базен, и посебно се залагао за запошљавање младих.

Имајући у виду, изузетне резултате рада и залагања на плану унапређења производних делатности у ХК ПК "Јумко" Врање, као и територији читавог Пчињског округа, Комисија за мандатно-имунитетска и административна питања и избор и именовање Скупштине града Врања је одлучила да Влајку Јовићу додели "Јавно признање -31.јануар“.

**„Јавно признање 31. Јануар“, у виду дипломе, са новчаним износом од 50.000,00 динара, додељује се правним лицима и то:**

1. **„Европском Прогресу“ за огромну подршку коју пружа граду Врању на плану развоја и јачања нашег града у економском, привредном, и социјалном смислу и самим тим стварању бољих услова за живот грађана града Врања и околине.**

Европски прогрес са канцеларијом у Врању, је највећи развојни програм у Републици Србији са циљем да подржи одрживи развој локалних самоуправа на југоистоку и југозападу наше земље. ЕУ Прогрес својим корисницима поред тога пружа и финансијску, саветодавну и техничку подршку. Залаже се за остварење јачања локалне управе, унапређење локалне привреде, социјалну инклузију и подизање свести о значају европских интеграција, поштујући национално и локално власништво. Њихов рад је усмерен на проширивање могућности најугроженијих и маргинализованих чланова друштва за остваривање људских права, поштујући начела родне равноправности и доброг управљања.Међу основним циљевима ЕУ Прогреса су пружање подршке локалним самоуправама да развијају знања и вештине потребне за стратешко планирање и остварење одрживог развоја у више сектора. Огромне заслуге ЕУ Прогреса за наш град су велике, имајући у виду да се захваљујући њиховој финансијској подршци од 2,8 милиона еура привео крају завршетак и опремање Хирушког блока, установе која је од огромног значаја за лечење и спашавање људских живота, поготово у подручју какво је наше обзиром да њиме гравитира преко 200.000 становника. Сви знамо колико је квалитетан и одржив систем здравствене заштите битан део сваког друштва, и исто толико и стварање услова за пружање квалитетне здравствене заштите. ЕУ Прогрес је за остварење ових циљева пружио такође и стручно-методолошку подршку у реализацији пројекта важних за град, стављајући граду на располагање своје најстручније кадрове.

Уз искрену и дубоку захвалност за сву подршку коју пружа граду Врању, Скупштина града Врања додељује „ Јавно признање 31. Јануар“- ЕУ Прогресу.

**2. „Канцеларији за управљање јавним улагањима“, за огромну подршку коју пружа граду Врању на плану изградње, обнове и реконструкције образовних установа на нашој територији.**

Канцеларија за управљање јавним улагањима, тело Владе Републике Србије, основана је са циљем пружања помоћи након елементарних и других непогода, и управљање пројектима обнове више хиљада предшколских, школских, здравствених, као и установа социјалне заштите.Њихов рад се заснива на прикупљању података о постојећим и планираним пројектима и потребама обнове јавних објеката, процене потреба и оправданости предложених пројеката, утврђивање приоритета, координацију поступака јавних набавки, извршења уговорних обавеза и плаћања. Значајну подршку у обнови основних школа на територији града Врања, управо је пружила Канцеларија за управљање јавним улагањима Владе Републике Србије, и то пре свега основне школе „ Вук Караџић“ и основне школе „Светозар Марковић“. Такође, су од стране исте Канцеларије одобрена и два пројекта која ће се реализовати у 2018. години и то - реконструкција Основне школе „Радоје Домановић“ и реконструкција Основне школе „Бранислав Нушић“ у Ратају. Имајући у виду да је образовање један од основних сегмената развоја друштва у културолошком и образовном смислу, немерљив је значај подршке коју пружа Канцеларија за управљање јавним улагањима.

Стога, обзиром да је Канцеларија за управљање јавним улагањима , допринела обнови образовног система у граду Врању, Скупштина града Врања додељује „Јавно признање 31. Јануар“- „Канцеларији за управљање јавним улагањима“.

**IV**

Одлуку објавити у „ Службеном гласнику града Врања“ и интернет страници града Врања.

**СКУПШТИНА ГРАДА ВРАЊА**

**25.01.2018. године, брoj: 17-13/2018-10**

**ПРЕДСЕДНИК СКУПШТИНЕ**

**Дејан Тричковић, спец.двм**